ভারত থেকে মস্কোগামী উড়োজাহাজ আফগানিস্তানে বিধ্বস্ত: তাস
ভারত থেকে মস্কোগামী একটি উড়োজাহাজ আফগানিস্তানের উত্তর-পূর্বাঞ্চলীয় এলাকায় বিধ্বস্ত হয়েছে।
আজ রোববার আমাজ সংবাদ সংস্থার বরাত দিয়ে এ তথ্য জানিয়েছে রাশিয়ার রাষ্ট্রীয় সংবাদমাধ্যম তাস।
আমাজ'র প্রতিবেদনে বলা হয়, যান্ত্রিক ত্রুটির কারণে ভারতীয় মালিকানাধীন উড়োজাহাজটি আফগানিস্তানের বাদাখশান প্রদেশে বিধ্বস্ত হয়েছে।
তবে উড়োজাহাজের মডেল ও এতে কতজন যাত্রী ছিল তা জানাতে পারেনি সংস্থাটি।
বাদাখশান প্রদেশে তালেবানের এক প্রতিনিধি খামা সংবাদ সংস্থাকে জানান, ঘটনাটি তদন্তের জন্য একটি দলকে ওই অঞ্চলে পাঠানো হয়েছে।
রয়টার্স বলছে, রাশিয়ায় নিবন্ধিত উড়োজাহাজটি ৬ জন যাত্রী নিয়ে উড্ডয়নের পর গতরাতে এর সঙ্গে রাডারের সংযোগ বিচ্ছিন্ন হয়ে যায় বলে আজ জানিয়েছে রাশিয়ান বিমান চলাচল কর্তৃপক্ষ।
এর আগে, উড়োজাহাজটি বিধ্বস্ত হয়েছে বলে জানায় আফগানিস্তানের পুলিশ।
রাশিয়ান বিমান চলাচল কর্তৃপক্ষ এক বিবৃতিতে জানায়, ১৯৭৮ সালে ফ্রান্সের তৈরি চার্টার অ্যাম্বুলেন্স উড়োজাহাজটি ভারত থেকে উজবেকিস্তান হয়ে মস্কোর দিকে যাচ্ছিল।

ভারত থেকে মস্কোগামী একটি উড়োজাহাজ আফগানিস্তানের উত্তর-পূর্বাঞ্চলীয় এলাকায় বিধ্বস্ত হয়েছে।